"פעם היה אחרת"

הסיפור של סבא וסבתא שלי - נירה ורמי ברגמן

ילדותינו:

אני {רמי} נולדתי בירושלים ב-23 לאפריל בשנת 1946 ואני {נירה} נולדתי גם כן בירושלים חמישה ימים אחריו ב-28 באפריל .שנינו נולדנו באותו בית החולים - "הדסה הר הצופים" על ידי אותה מילדת. בהמשך למדנו שנינו באותו בית הספר ״גימנסיה רחביה״ והיינו באותה כיתה, עד כיתה י׳ב.

שנינו היינו בצופים באותו שבט - ״מצדה״ באותו הגדוד- ״העמק״ וכשהיינו בני 16שנינו הדרכנו את כיתות ז' ואנו רוצים לציין שאחד החניכים של רמי היה ביבי נתניהו. בכיתה י' רמי הציע לי חברות שהתקבלה באהבה ומאז לא נפרדנו.

כיוון ששנינו ממש באותו הגיל וגרנו בירושלים הילדות שלנו הייתה מאוד דומה.

אני {רמי} גרתי בשכונת רחביה שהייתה שכונה מבוססת מבחינה כלכלית ואני {נירה} גרתי במרכז העיר בסמטה קטנה שנקראת "שכונת עזרת ישראל" שיצאה מרחוב יפו - הרחוב הראשי של ירושלים . בשכונה שלי גרו אנשים ממעמד הפועלים. בגלל אזורי המגורים השונים שלנו אורח החיים בתקופת ילדותנו היה קצת שונה וכמובן גם אורח החיים והאווירה המשפחתית הכוללת את אופי חגיגת החגים. אבל ניתן לומר שהרוב היה דומה. הזיכרונות שלנו כמעט זהים וכך גם החוויות ,החברים, התחושות כלפי המדינה הצעירה שנולדה קצת אחרינו והזיקה הלאומית שלנו.

קום המדינה ותקופת הצנע:

תקופת הילדות שלנו התרחשה לאחר קום המדינה. ישראל הצעירה רק התחילה להתאושש ממלחמת העצמאות הקשה ומשימתה הייתה לבנות את הארץ כבית קולט לכל היהודים ברחבי העולם. המדינה הייתה אז ענייה מאד. לתקופה הראשונה שלאחר המלחמה קראו "תקופת הצנע" מהמילה צניעות. כשאין אז מסתפקים במועט, חיים בצניעות ומעריכים כל דבר קטן שמשיגים. ב"תקופת הצנע" היה מחסור בארץ אפילו של מוצרי מזון בסיסיים ולפיכך המוצרים היו מוקצבים לכל משפחה לפי מספר האנשים שבה. המדינה חילקה לתושבים תלושים שרק איתם ניתן היה לקנות מוצרים כגון בשר, שמן, קמח, סוכר ומוצרים בסיסיים דומים אחרים, ההורים עבדו קשה מבקר עד ליל ואנחנו הילדים הסתדרנו לבד.

בבתים עדיין לא היו מקררים חשמליים ( פריג'ידרים) וכדי שהמזון לא יתקלקל היו שומרים אותו ב"ארגזי קרח" בהם היה תא מיוחד בו היו מאחסנים בלוקים של קרח, ליד ביתנו הייתה חנות קטנה ואותנו הילדים היו שולחים לקנות קרח, הייתה לנו ידית מיוחדת בעזרתה תפסנו את בלוק הקרח הקר והחלקלק. בלוק הקרח היה מקרר את ארגז הקרח ומתמוסס לאיטו, המים היו מצטברים במגש מיוחד ואותם היו שופכים מידי יום . היום ההתעסקות הזו נראית מסורבלת וקשה אבל אז זה היה חלק מהיומיום שלנו ,לא התלוננו כי אלו היו החיים. לבישול ולחימום מים השתמשו הרבה בנפט ( חומר דלק) .ברחוב עברה עגלה רתומה לסוס , העגלון צלצל בפעמון וכולם יצאו עם פחים מיוחדים וקנו נפט. בבתים בירושלים היה קר במיוחד וחיממנו אותם בעזרת תנורי נפט. גם את המים החמים למקלחת חיממו בעזרת הנפט. ההתקלחות לא הייתה עניין פשוט ולא התקלחנו כל יום כפי שנהוג היום. במקלחת של יום שישי בערב הורגשה כבר אווירת השבת.

משחקי הילדות:

לאחר הלימודים בבית הספר ורק לאחר שסיימנו את העזרה בבית ,בילינו את זמנינו בעיקר במשחקי רחוב כמו כדורגל (סטנגה), תופסת, מחבואים , קלאס( "ארץ"), שבע אבנים, חמש אבנים ,סוס ארוך,סמל, גולות ועוד הרבה הרבה משחקים שכבר מזמן לא משחקים בהם. המשחק האהוב עלי ( נירה) היה מחבואי לילה ,כי הייתי מאד אמיצה וזריזה והייתי מתחבאת במקומות חשוכים שאף אחד לא העז לחפש שם וכך הייתי לרוב המנצחת. ואני( רמי) הייתי אלוף השכונה בגולות ובמשחקי כדור( סטנגה).

לימודים:

בלימודים הסתדרנו לבד, מי שלא התנהג יפה נענש על ידי המורים בלי לידע את ההורים. את המפריעים בשיעור העמידו בפינה, הוציאו מהכיתה ואף הורידו את הילד המפריע ליום שלם ללמוד בכיתה נמוכה יותר ( זה היה הכי מעליב..).

גם עם שעורי הבית הסתדרנו לבד כי להורים לא היה זמן לעזור לנו, או שהם לא ידעו את החומר הנלמד. בימי החורף הגשומים והקרים בירושלים אי אפשר היה לשחק בחוץ ואז נאלצנו להישאר בבית. קראנו הרבה ספרים שזכורים לנו עד היום וכשאני מזכירה לך יהל את שמותיהם אתה לא יודע על מה אני מדברת. אלה היו ספרי הרפתקאות שלקחו אותנו בעזרת הדמיון שלנו לשוטטות ברחבי העולם בתקופות השונות . כפי שאתה יודע לא הייתה עדיין בארץ טלוויזיה ואנחנו אפילו לא דמיינו לעצמנו שיכול להיות קיים מכשיר שכזה. האזנו הרבה לרדיו ובעיקר לתסכיתים לילדים ולנוער. התסכיתים ( מלשון "הסכת"- שמע) היו ספרים , בדרך כלל ספרי הרפתקאות או מתח שהקריאו קריינים מקצועיים ואנחנו הרגשנו כאילו שאנחנו צופים בהצגה - צחקנו ,היינו במתח ואף בכינו. בערבים היו משדרים תסכיתים למבוגרים.

תנועת הנוער:

חלק משמעותי בחיינו הייתה תנועת הנוער-"הצופים" . הייתה פעולה אחת באמצע השבוע, בכל שישי בערב היה "ערב שבת" שכלל שירה וריקודי עם והייתה גם פעולה בשבת אחרי הצהריים. הפעולות היו קודש עבורנו ולא העזנו להחמיצן. למדנו בפעולות על מורשת ישראל, למדנו שירים וריקודי עם ואף השתתפנו בפעולות התנדבות שהעיקרית בניהן הייתה ללמד עברית עולים חדשים. בסוף שנות החמישים ובתחילת שנות השישים הגיעו לישראל הרבה עולים חדשים מארצות שונות ואותנו הילדים שלחו לביקורים בבתי משפחות העולים. שיחקנו עם הילדים שלהם ולימדנו עברית את ההורים, ההיכרות עם אנשים אלה שהגיעו מ"עולמות" כל כך שונים משלנו ,הייתה עבורנו חוויה מיוחדת. עם הצופים יצאנו לטיולים ברחבי הארץ ובקיץ היינו יוצאים ל"מחנות עבודה". גייסו אותנו לעזרה בקיבוצים בעיקר לקטיף פירות וירקות. אהבנו את זה מאד כי שהינו מחוץ לבית תקופה ארוכה יחסית של שבועיים שלושה עם החברים שלנו. בקיבוצים בהם שהינו הייתה בריכת שחייה ולרובינו זו הייתה חוויה מיוחדת מאחר ובירושלים היו באותן שנים בריכות שחיה מועטות.

**שתי תמונות של תנועת הצופים.**

החגים:

את החגים המשפחתיים חגגה כל משפחה לפי המסורת שלה שהיא דומה מאד לאופן שבו אנחנו חוגגים אותם היום אתכם. אנחנו רוצים לספר לך במיוחד על חג העצמאות. כפי שסיפרנו לך ,אנחנו גדלנו עם המדינה שלנו. המדינה בתקופה ההיא החלה לבנות את צבא ההגנה לישראל, לאמן את היחידות השונות ולרכוש כלי נשק. בכל יום עצמאות צה"ל הראה לכל התושבים את הישגיו בשנה החולפת. ביום העצמאות התקיים מצעד בירושלים וכל התושבים הצטופפו בצידי הכבישים והריעו לחיילים שצעדו בגאווה במדים שונים לפי החיילות שלהם ולכלי הנשק שהם התניעו- טנקים ,תותחים ומרגמות. זו הייתה שימחה וגאווה שיצאו מתוך הלב פנימה. בערב יצאו כולם לרחובות , היו רמקולים שהשמיעו שירים ישראלים ובעיקר שירים לריקודי הורה ואנחנו יחד עם החברים מהצופים רקדנו במעגלים מעגלים. גם המבוגרים רקדו במעגלים משלהם. אחרי הריקודים יצאנו לשדה לקומזיץ של תפוחי אדמה (קרטושקס) והיינו גאים שאנחנו מחזיקים מעמד ערים עד הבקר.

חג אהוב נוסף היה חג הפורים ובו חגגנו במסיבות תחפושות אבל בשונה מהיום את התחפושות יצרנו בעצמינו מכל מיני חומרים שאירגנו לנו.

**תחפושת סל הפירות.**

לי (רמי) יש זכרון מיוחד מהחגים שאותם חגגנו תמיד עם שכננו משפחת ריבלין - משפחתו של נשיא המדינה שלנו "רובי" שהיה לי אז כאח גדול. ליל הסדר אצל משפחת ריבלין נוהל על ידי אביו יוסף יואל ריבלין במדוקדק על פי המסורת ובין האורחים המכובדים שהיו מוזמנים לשולחן הסדר היה תמיד "זקן השומרים" מפתח תקווה אברהם שפירא.

"ישראלי" עבורנו:

אנחנו יכולים להמשיך ולספר לך יהל, בלי סוף ובמיוחד כשהזיכרונות שלנו משותפים ואז כל פעם עולה וצץ סיפור אחר , אך נסיים בשאלה ששאלת אותנו- מה זה להיות ישראלי עבורנו?, אז נסכם שוב יחד ( לאחר 55 שנה של יחד, כמעט בכל אנחנו תמימי דעים..). להיות ישראלי מבחינתנו הוא לקשור את חיינו עם מדינת ישראל לטוב ולרע . המדינה היא שלנו ואנחנו חלק ממנה. אנחנו גאים בכל ההישגים שלנו וחושבים שיש לה עתיד מזהיר. אנחנו וההורים שלנו היינו דורות המייסדים והבונים ואילו אתם הילדים והנכדים שלנו אתם דור העתיד שיצעיד אותה לפסגות חדשות.

סיכום:

קראנו לסיפור החיים שלנו "פעם היה אחרת" כי כך אנחנו מרגישים. אם עכשיו אתה תתאר במקביל למה שאנחנו סיפרנו לך, את אופי החיים שלך כילד תראה שהוא שונה כי הוא מתאים לתקופה שונה , לתקופה של היום.. אנחנו רק מקווים שילדותך מאושרת כפי שהייתה ילדותינו שלנו.

זווית אישית סבא וסבתא:

שמחנו מאוד לשמוע על הפרויקט המיוחד "הקשר הרב דורי" ולהשתתף בו.

בעיננו ישנה חשיבות גדולה בשימור זיכרונות העבר ושיתוף הדור הצעיר.

במהלך היום יום אין לנו הזדמנויות או "תירוצים" להתחיל לספר על ילדותינו וילדותה של המדינה.

הפרויקט הזה אפשר לנו "לשפוך" את הזיכרונות והסיפורים שלנו ולהעביר אותם אליך יהל, נציג הדור הצעיר.

זווית נוספת לפרויקט היא שזכינו לשבת עם הנכד שלנו במשך שעות איכות רבות להינות מכישוריו המופלאים ברזי המחשב ולהבין שלמרות שאנחנו מתעסקים עם מחשב יום-יום בזמן עבודתינו הידע שלנו מצומצם ומוגבל ויש לנו עוד הרבה הרבה מה ללמוד מיהל הנכד המקסים שלנו.

זווית אישית שלי:

אני מאוד נהניתי להשתתף יחד עם סבתי וסבי בפרויקט הקשר הרב דורי.

אני מאוד שמחתי ללמוד על ילדותם, על המשחקים ששיחקו, על החגים ועל תנועת הנוער.

הייתה לי הזדמנות ללמוד על תקופת קום המדינה ועל החיים בתקופה קשה זו.

למדתי כמה שונה הילדות של פעם מהילדות של היום ואני חושב שכל אחת טובה בצורה אחרת.

אני חושב שהרבה יותר קל להיות ילד בתקופה של היום ושהילדים היום הרבה יותר מפונקים.

ובסופו של דבר אני מעדיף את החיים של הילדות המפונקת.

דרך אגב סבא וסבתא שלי עדיין חושבים שילדותם הייתה יותר מעניינת, מגוונת ומאתגרת.

כתובת המייל של סבתא:

[nira@bar-magen.com](mailto:nira@bar-magen.com)

מושג שלמדתי:

תקופת הצנע- תקופת הצנע בישראל הייתה בין השנים 1949-1959.

מטרתה הייתה לחסוך למדינה הוצאות במטבע חוץ (דולרים) על ידי צמצום בהוצאות המחייה ושימור רמת חיים שווה וצנועה לכל האוכלוסייה.

ציטוט נבחר:

להיות ישראלי מבחינתנו הוא לקשור את חיינו עם מדינת ישראל לטוב ולרע .

המדינה היא שלנו ואנחנו חלק ממנה. אנחנו גאים בכל ההישגים שלנו וחושבים שיש לה עתיד מזהיר.